[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.9.2005

COM(2005) 433 τελικό

2005/0174 (ACC)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

σχετικά με το ύψος των δασμών για τις μπανάνες

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Ο κανονισμός (ΕΟΚ) αριθ. 404/93 του Συμβουλίου της 13ης Φεβρουαρίου 1993 για την κοινή οργάνωση της αγοράς στον τομέα της μπανάνας προβλέπει την έναρξη ισχύος ενός αποκλειστικά δασμολογικού καθεστώτος για τις εισαγωγές μπανάνας το αργότερο την 1η Ιανουαρίου 2006.

2. Στις 12 Ιουλίου 2004, το Συμβούλιο εξουσιοδότησε την Επιτροπή να γνωστοποιήσει στον ΠΟΕ ότι η Ευρωπαϊκή Κοινότητα προτίθεται να τροποποιήσει τις παραχωρήσεις όσον αφορά τον κωδικό 0803 00 19 (μπανάνες) που περιλαμβάνεται στον πίνακα CXL της Ευρωπαϊκής Κοινότητας, ο οποίος προσαρτάται στη GATT του 1994 σύμφωνα με το άρθρο XXVIII της GATT. Ακολούθως, στις 15 Ιουλίου 2004, η Ευρωπαϊκή Κοινότητα ανακοίνωσε στον ΠΟΕ την πρόθεσή της να τροποποιήσει ορισμένες παραχωρήσεις στον πίνακα CXL της ΕΚ. Η Επιτροπή διεξήγαγε τις διαπραγματεύσεις σε διαβούλευση με την επιτροπή που συστάθηκε βάσει του άρθρου 133 της Συνθήκης ΕΚ και με την Ειδική Επιτροπή Γεωργίας στο πλαίσιο των διαπραγματευτικών οδηγιών που εκδόθηκαν από το Συμβούλιο.

3. Η Επιτροπή διαπραγματεύτηκε με τον Ισημερινό και τον Παναμά που έχουν συμφέρον κύριου προμηθευτή, καθώς και με την Κολομβία και την Κόστα Ρίκα που έχουν συμφέρον ουσιαστικού προμηθευτή όσον αφορά τα προϊόντα της διάκρισης 0803 00 19 (μπανάνες). Σύμφωνα με το παράρτημα της απόφασης της υπουργικής διάσκεψης του ΠΟΕ της 14ης Νοεμβρίου 2001 σχετικά με την συμφωνία εταιρικής σχέσης ΑΚΕ-ΕΚ, η Επιτροπή διεξήγαγε επίσης διαβουλεύσεις και με άλλα μέλη του ΠΟΕ.

4. Παρά τις προσπάθειές της, η Επιτροπή δεν κατόρθωσε να καταλήξει σε αποδεκτή συμφωνία βάσει του άρθρου XXVIII με τα ενδιαφερόμενα μέλη του ΠΟΕ.

5. Στις 31 Ιανουαρίου 2005, η Ευρωπαϊκή Κοινότητα γνωστοποίησε στον ΠΟΕ ότι προτίθεται να αντικαταστήσει τις παραχωρήσεις της όσον αφορά τον κωδικό 0803 00 19 (μπανάνες) με παγιοποιημένο δασμό ύψους 230 €/τόνο.

6. Η διαδικασία διαιτησίας που προβλέπεται στο παράρτημα της απόφασης της υπουργικής διάσκεψης της 14ης Νοεμβρίου 2001 κινήθηκε στις 30 Μαρτίου 2005. Η απόφαση του Διαιτητή που εκδόθηκε την 1η Αυγούστου 2005 κατέληξε στο συμπέρασμα ότι ο δασμός ΜΕΚ ύψους 230 €/τόνο, ο οποίος προτείνεται από την ΕΚ, δεν ήταν σύμφωνος με το προαναφερόμενο παράρτημα, καθόσον δεν έχει ως αποτέλεσμα τουλάχιστον τη διατήρηση πλήρους πρόσβασης στην αγορά για τους προμηθευτές ΜΕΚ.

7. Η Επιτροπή αναθεώρησε την πρόταση της ΕΚ με βάση το πόρισμα του διαιτητή.

8. Για να καταστούν δυνατές οι τροποποιήσεις ορισμένων παραχωρήσεων για τις μπανάνες στον Πίνακα CXL της ΕΚ πριν από την 1η Ιανουαρίου 2006, με την παρούσα πρόταση ζητείται από το Συμβούλιο να καθορίσει νέο ύψος δασμού για τα προϊόντα που υπάγονται στον κωδικό ΣΟ 0803 00 19 (μπανάνες), καθώς και δασμολογική ποσόστωση με μηδενικό δασμό για τις μπανάνες καταγωγής χωρών ΑΚΕ.

9. Για τη διαχείριση της εν λόγω δασμολογικής ποσόστωσης, η Επιτροπή σκοπεύει να διατηρήσει τη μέθοδο που βασίζεται στο συνυπολογισμό των παραδοσιακών συναλλακτικών ροών («παραδοσιακοί / νεοεμφανιζόμενοι εμπορευόμενοι»), όπως εφαρμόζεται σήμερα στη δασμολογική ποσόστωση Γ, η οποία προβλέπεται στο άρθρο 18 του κανονισμού (ΕΟΚ) αριθ. 404/93, με μερίδιο προοριζόμενο για τους μη παραδοσιακούς εμπορευόμενους ύψους 18%.

2005/0174 (ACC)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

σχετικά με το ύψος των δασμών για τις μπανάνες

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα ακόλουθα:

1. Ο κανονισμός (ΕΟΚ) αριθ. 404/93 του Συμβουλίου της 13ης Φεβρουαρίου 1993 για την κοινή οργάνωση της αγοράς στον τομέα της μπανάνας[1] προβλέπει την έναρξη ισχύος ενός αποκλειστικά δασμολογικού καθεστώτος για τις εισαγωγές μπανάνας το αργότερο την 1η Ιανουαρίου 2006.

2. Στις 12 Ιουλίου 2004, το Συμβούλιο εξουσιοδότησε την Επιτροπή να αρχίσει διαπραγματεύσεις δυνάμει του άρθρου XXVIII της GATT 1994, με σκοπό την τροποποίηση ορισμένων παραχωρήσεων για τις μπανάνες. Ακολούθως, στις 15 Ιουλίου 2004, η Ευρωπαϊκή Κοινότητα ανακοίνωσε στον ΠΟΕ την πρόθεσή της να τροποποιήσει τις παραχωρήσεις για τον κωδικό 0803 00 19 (μπανάνες) στον πίνακα CXL της ΕΚ. Η Επιτροπή διεξήγαγε τις διαπραγματεύσεις σε διαβούλευση με την επιτροπή που συστάθηκε βάσει του άρθρου 133 της Συνθήκης και με την Ειδική Επιτροπή Γεωργίας και στο πλαίσιο των διαπραγματευτικών οδηγιών που εκδόθηκαν από το Συμβούλιο.

3. Η Επιτροπή δεν κατόρθωσε να διαπραγματευθεί μια αποδεκτή συμφωνία με τον Ισημερινό και τον Παναμά που έχουν συμφέρον κύριου προμηθευτή, καθώς και με την Κολομβία και την Κόστα Ρίκα που έχουν συμφέρον ουσιαστικού προμηθευτή όσον αφορά τα προϊόντα της διάκρισης ΕΣ 0803 00 19 (μπανάνες). Σύμφωνα με το παράρτημα της απόφασης της υπουργικής διάσκεψης του ΠΟΕ της 14ης Νοεμβρίου 2001 σχετικά με την συμφωνία εταιρικής σχέσης ΑΚΕ-ΕΚ, η Επιτροπή διεξήγαγε επίσης διαβουλεύσεις και με άλλα μέλη του ΠΟΕ. Οι διαβουλεύσεις αυτές δεν κατέληξαν σε αποδεκτή συμφωνία.

4. Στις 31 Ιανουαρίου 2005, η Ευρωπαϊκή Κοινότητα γνωστοποίησε στον ΠΟΕ ότι προτίθεται να αντικαταστήσει τις παραχωρήσεις της όσον αφορά τον κωδικό 0803 00 19 (μπανάνες) με παγιοποιημένο δασμό ύψους 230 ευρώ/τόνο.

5. Η διαδικασία διαιτησίας που προβλέπεται στο παράρτημα της απόφασης κινήθηκε στις 30 Μαρτίου 2005. Η απόφαση του Διαιτητή που εκδόθηκε την 1η Αυγούστου 2005 κατέληξε στο συμπέρασμα ότι ο δασμός ΜΕΚ ύψους 230 ευρώ/τόνο, ο οποίος προτείνεται από την ΕΚ, δεν ήταν σύμφωνος με το προαναφερόμενο παράρτημα, καθόσον δεν έχει ως αποτέλεσμα τουλάχιστον τη διατήρηση πλήρους πρόσβασης στην αγορά για τους προμηθευτές ΜΕΚ.

6. Η Επιτροπή αναθεώρησε την πρόταση της ΕΚ με βάση το πόρισμα του διαιτητή.

7. Για να καταστούν δυνατές οι τροποποιήσεις ορισμένων παραχωρήσεων για τις μπανάνες στον Πίνακα CXL της ΕΚ πριν από την 1η Ιανουαρίου 2006, πρέπει να καθοριστεί νέο ύψος δασμού για τις μπανάνες. Ταυτόχρονα, πρέπει επίσης να ανοιχθεί δασμολογική ποσόστωση για τις μπανάνες καταγωγής χωρών ΑΚΕ, σύμφωνα με τις υποχρεώσεις της ΕΚ βάσει της συμφωνίας εταιρικής σχέσης ΑΚΕ-ΕΚ.

8. Τα μέτρα που είναι αναγκαία για την εφαρμογή του παρόντος κανονισμού πρέπει να θεσπίζονται σύμφωνα με την απόφαση 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[2],

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Από την 1η Ιανουαρίου 2006, ο δασμός για τις μπανάνες (κωδικός ΣΟ 0803 00 19) ανέρχεται σε 187 ευρώ/τόνο.

2. Κάθε έτος, από την 1η Ιανουαρίου, με αφετηρία την 1η Ιανουαρίου 2006, ανοίγεται αυτόνομη δασμολογική ποσόστωση 775 000 τόνων καθαρού βάρους με μηδενικό δασμό για τις εισαγωγές μπανανών (κωδικός ΣΟ 0803 00 19) καταγωγής χωρών ΑΚΕ.

Άρθρο 2

Λεπτομερείς κανόνες για την εφαρμογή του παρόντος κανονισμού θεσπίζον ται με τη διαδικασία του άρθρου 3 παράγραφος 2.

Άρθρο 3

1. Η Επιτροπή επικουρείται από την Επιτροπή Διαχείρισης για τις Μπανάνες, η οποία συστάθηκε βάσει του άρθρου 27 του κανονισμού (ΕΚ) αριθ. 404/93.

2. Όταν γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ.

Το διάστημα που προβλέπεται στο άρθρο 4 παράγραφος 3 της απόφασης 1999/468/ΕΚ ορίζεται σε ένα μήνα.

Άρθρο 4

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΤΙΣ ΠΡΟΤΑΣΕΙΣ ΠΟΥ ΕΧΟΥΝ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΑΠΟΚΛΕΙΣΤΙΚΑ ΣΤΟ ΠΕΔΙΟ ΤΩΝ ΕΣΟΔΩΝ

1. ΤΙΤΛΟΣ ΤΗΣ ΠΡΟΤΑΣΗΣ

Πρόταση κανονισμού του Συμβουλίου σχετικά με το ύψος των δασμών για τις μπανάνες

2. ΓΡΑΜΜΕΣ ΤΟΥ ΠΡΟΫΠΟΛΟΓΙΣΜΟΥ

Κεφάλαιο 10 – Άρθρο 1000:

Γεωργικά τέλη που θεσπίζονται από τα όργανα των Ευρωπαϊκών Κοινοτήτων για το εμπόριο με χώρες μη μέλη στο πλαίσιο της κοινής γεωργικής πολιτικής. Κατ’ εκτίμηση ποσό για το καλυπτόμενο έτος: 763,4 εκατομ. ευρώ – B 2006.

3. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

( Η πρόταση δεν έχει δημοσιονομικές επιπτώσεως

X Η πρόταση δεν έχει δημοσιονομικές επιπτώσεως στις δαπάνες, έχει όμως στα έσοδα – τις εξής:

(εκατομ. ευρώ με ένα δεκαδικό ψηφίο) |

Γραμμή του προϋπολ. | Έσοδα[3] | 12μηνη περίοδος από ηη/μμ/εεεε | Έτος 2005 |

Άρθρο … | Επιπτώσεις στους ίδιους πόρους | – | – |

Άρθρο … | Επιπτώσεις στους ίδιους πόρους | – | – |

2006 και επόμενα έτη |

Άρθρο 1000 | + 277,2 εκατομ. ευρώ |

Άρθρο … |

4. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Δεν προβλέπονται πρόσθετα ή ειδικά μέτρα.

5. ΑΛΛΕΣ ΠΑΡΑΤΗΡΗΣΕΙΣ

Από πλευράς δαπανών, ο προτεινόμενος εισαγωγικός δασμός είναι ουδέτερος ως προς τη σημερινή ισορροπία της αγοράς. Δεν αναμένεται να προκαλέσει ουσιαστική μεταβολή της αγοραίας τιμής της μπανάνας. Ως εκ τούτου, επί του παρόντος εκτιμάται ότι, πέραν των εποχιακών διακυμάνσεων που διαπιστώνονται συνήθως, δεν θα έχει άλλη σημαντική επίδραση στο ύψος της αντισταθμιστικής ενίσχυσης, η οποία καταβάλλεται στους κοινοτικούς παραγωγούς.

[1] ΕΕ L 47 της 25.2.1993, σ. 1. Κανονισμός όπως τροποποιήθηκε τελευταία από την Πράξη Προσχώρησης της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας (ΕΕ L 236 της 23.9.2003, σ. 33).

[2] ΕΕ L 184 της 17.7.1999, σ. 23.

[3] Για τους κλασικούς ίδιους πόρους (γεωργικά τέλη, εισφορές στον τομέα της ζάχαρης, δασμοί), τα αναγραφόμενα ποσά πρέπει να είναι καθαρά, δηλ. ακαθάριστα ποσά μείον ποσοστό 25 % ως έξοδα είσπραξης.